作者:孫光憲
標題:酒泉子
內容:空磧無邊，萬裡陽關道路。馬蕭蕭，人去去，隴雲愁。香貂舊制戎衣窄，胡霜千里白。綺羅心，魂夢隔，上高樓。曲檻小樓，正是鶯花二月。思無憀，愁欲絕，鬱離襟。展屏空對瀟湘水，眼前千萬裡。淚掩紅，眉斂翠，恨沉沉。斂態窗前，嫋嫋雀釵拋頸。燕成雙，鸞對影，偶新知。玉纖澹拂眉山小，鏡中嗔共照。翠連娟，紅縹緲，早妝時。